钦定古今图书集成/明伦汇编/氏族典/第028卷 > 《廖用贤尚友录》 > 丰稷
## 钦定古今图书集成/明伦汇编/氏族典/第028卷 > 《廖用贤尚友录》 > 丰稷

按《宋史丰稷传》：“稷字相之，明州鄞人。登第，为谷城令，
以廉明称。从安焘使高丽，海中大风，樯折舟几覆，众
惶扰莫知所为，稷独神色自若。焘叹曰：‘丰君未易量
也’。知封丘县，神宗召对，擢监察御史，徙著作佐郎、吏
部员外郎，提点利州、成都路刑狱，入为殿中侍御史，
迁右司谏，改国子司业，起居舍人，历太常少卿，国子”
祭酒，除刑部侍郎兼侍讲。元祐八年，以集贤院学士
知颍州、江宁府，拜吏部侍郎，又出知河南府，加龙图
阁待制。徽宗立，以左谏议大夫召，道除御史中丞。入
对，论蔡京奸状，又乞辨宣仁诬谤之祸。曾布将拜相，
稷约其僚共论之。俄转工部尚书兼侍讲，改礼部。稷
尽言守正，帝将处之尚书左丞，而积忤贵近，不得留，
竟以枢密直学士守越。蔡京得政，修故怨，贬海州团
练副使、道州别驾，安置台州。除名徙建州，稍复朝请
郎。卒，年七十五。建炎中，追复学士，谥曰清。